DÔVODOVÁ SPRÁVA

B. Osobitná časť

Čl. I (zákon č. 372/1990 Zb.)

K bodom 1 a 2 (§ 85 ods. 5, § 85a)
V nadväznosti na navrhované zmeny pri vyberaní pokút v blokovom konaní sa ustanovenia o pokutových blokoch nebudú vzťahovať na orgány Policajného zboru.
Upúšťa sa od možnosti úhrady pokuty v blokovom konaní v hotovosti príslušníkovi Policajného zboru. Priestupca bude môcť pokutu zaplatiť iba bezhotovostným spôsobom. Ako potvrdenie platby sa namiesto časti pokutového bloku priestupcovi odošle jedinečné identifikačné číslo bloku na pokutu, na základe ktorého si bude môcť kedykoľvek všetky informácie o priestupku vrátane potvrdenia o zaplatení pokuty overiť prostredníctvom elektronickej služby iba v prípade, ak poskytne číslo mobilného telefónu alebo emailovú adresu.
Ak priestupca nebude môcť zaplatiť pokutu na mieste, orgán Policajného zboru mu vystaví blok na pokutu na mieste nezaplatenú. Priestupcovi sa rovnako odošle jedinečné identifikačné číslo bloku na pokutu na pokutu na mieste nezaplatenú, na základe ktorého sa dozvie potrebné informácie o priestupku ako aj o spôsobe platby. 
Na zaslanie jedinečného identifikačného čísla bloku na pokutu alebo jedinečného identifikačného čísla bloku na pokutu na mieste nezaplatenú priestupca môže uviesť policajnému orgánu číslo mobilného telefónu alebo emailovú adresu. Ak bol vystavený blok na pokutu na mieste nezaplatenú a priestupca nemá mobilný telefón alebo emailovú adresu, takýto blok na pokutu sa bude doručovať prostredníctvom centrálneho úradného doručovania. Zároveň sa ustanovujú údaje, ktoré musí obsahovať blok na pokutu na mieste nezaplatenú a špecifikuje sa spôsob  zaplatenia takejto pokuty.
Stanovujú sa náležitosti bloku na pokutu ako aj bloku na pokutu na mieste nezaplatenej v elektronickej podobe.

K bodom 3 a 4 (§ 89a ods. 3 písm. l), § 89a ods. 3)
Dopĺňa sa rozsah údajov, ktoré sa o priestupku a páchateľovi vedú v evidencii priestupkov.

K bodu 5 (§ 96e)
Vzhľadom na zásadnú zmenu postupu pri ukladaní pokút v blokovom konaní a náročné procesy s tým spojené sa navrhuje prechodné obdobie na začatie uplatňovania jednotného postupu orgánov Policajného zboru pri ukladaní pokút v blokovom konaní.

Čl. II (zákon č. 8/2009 Z. z.)

K bodu 1 (§ 71 ods. 1)
Oprávnenie zadržať vodičský preukaz sa bude vzťahovať aj na prípady, ak vodič nepredloží policajtovi ku kontrole vodičský preukaz. Týmto postupom sa zefektívni vyberanie pokút, nakoľko vodičský preukaz bude vodičovi vrátený až po uhradení pokuty.

K bodu 2 (§ 71 ods. 8)
Legislatívno-technická úprava nadväzujúca na znenie bodu 3.

K bodu 3 (§ 71 ods. 9)
Zavádza sa pre policajta možnosť zadržať vodičský preukaz aj vtedy, ak policajt pri kontrole v cestnej premávke zistí, že vodič nemá uhradené iné blokové pokuty, ktoré mu boli uložené za zákonom vymedzené skutkové podstaty priestupkov.
Čl. III (účinnosť)
Účinnosť zákona sa navrhuje od 1. marca 2027.

